Son Heung-min

Son Heung-min (sündinud 8. juulil 1992 Chuncheonis) on Lõuna-Korea jalgpallur, ründaja. Ta mängib 2015. aastast Inglismaa Premier League'i liiga klubis Tottenham Hotspur.

Kuni 2013. aastani mängis ta Saksamaal Bundesliga klubis Hamburger SV. 2013. aastal suundus ta 10 miljoni euro eest Leverkuseni Bayerisse. Kaks aastat hiljem liitus ta Tottenhamiga. Üleminekusumma oli 22 miljonit eurot, mis tegi temast kõigi aegade kallima Aasia jalgpalluri."Tottenham's Son Heung-min vows to justify £22m price tag after becoming most expensive Asian player in history". London Evening Standard. 31.8.2015. Vaadatud 24.4.2017

Aastatel 2013, 2014, 2017, 2019 ja 2020 on ta valitud Lõuna-Korea aasta jalgpalluriks ning aastatel 2015, 2017 ja 2019 parimaks väljaspool Aasiat mängivaks Aasia jalgpalluriks.

 Klubikarjäär 
 Tottenham Hotspur 
2015. aasta augustis sõlmis Son Tottenhamiga lepingu viieks aastaks."Tottenham sign Heung-Min Son from Bayer Leverkusen". Sky Sports. 28.8.2015. Vaadatud 24.4.2017

Debüüdi Premier League'is tegi ta 13. septembril võõrsilmängus Sunderlandi vastu, sekkudes mängu 62. minutil."Sunderland 0–1 Tottenham". BBC Sport. 13.9.2015. Vaadatud 24.4.2017

Ta valiti Premier League'i hooajal 2016–2017 septembri parimaks mängijaks, olles löönud 10. septembril kaks väravat Stoke City vastu ja 24. septembril kaks väravat Middlesbrough' vastu. Ta sai sellega esimeseks Aasia mängijaks, kes on nimetatud Premier League'i kuu parimaks mängijaks."Son claims EA SPORTS Player of the Month prize". Premier League. Vaadatud 24.4.2017 Seisuga 24. aprill 2017 on ta hooaja 32 mängus löönud kokku 12 väravat.

UEFA Euroopa Liiga hooaja 2015–2016 esimeses alagrupimängus 17. septembril 2015 lõi ta värava Qarabaği vastu."Tottenham 3–1 FK Qarabag". BBC Sport. 17.9.2015. Vaadatud 24.4.2017 Esimese värava Premier League'is lõi ta kolm päeva hiljem mängus Crystal Palace'i vastu, tuues Tottenhamile 1:0 võidu. See oli Tottenham esimene võit koduväljakul sel hooajal.

UEFA Meistrite Liiga hooaja 2016–2017 teises alagrupimängus 27. septembril 2016 lõi ta värava Moskva CSKA vastu, mis tõi Tottenhamile minimaalse 1:0 võidu.

7. detsembril 2019 lõi ta mängus Burnley vastu värava, mis valiti Inglismaa kõrgliiga 2019–20 hooaja parimaks väravaks. Lisaks pälvis see värava FIFA Puskási auhinna. Aastatel 2019 ja 2020 valiti Son Tottenham Hotspuri aasta mängijaks. Hooajal 2020–21 valiti ta Inglismaa kõrgliiga hooaja sümboolsesse koosseisu.

 Koondisekarjäär 
Lõuna-Korea rahvuskoondises tegi ta debüüdi 30. detsembril 2010 mängus Süüria vastu.

Ta on esindanud Lõuna-Koread koondvõistkonnas 2014. ja 2018. aasta maailmameistrivõistlustel ning kolmedel Aasia meistrivõistlustel. Samuti võttis ta osa 2016. aasta suveolümpiamängude jalgpalliturniirist.

Esimese värava lõi ta rahvuskoondises 18. jaanuaril 2011 Aasia meistrivõistluste alagrupimängus India vastu.

2014. aasta maailmameistrivõistlustel lõi ta 22. juunil toimunud teises alagrupimängus Alžeeria vastu

2015. aasta Aasia meistrivõistluste veerandfinaalimängus 22. jaanuaril lõi ta kaks väravat, mis aitasid Lõuna-Korea võidule Usbekistani üle. 31. jaanuaril toimunud finaalis lõi ta teise poolaja esimesel üleminutil värava, mis viis Lõuna-Korea ja Austraalia vahelise mängu lisaajale. Lisaajal õnnestus Austraalial Lõuna-Koread võita ning Lõuna-Korea sai hõbemedali. Son valiti turniiri sümboolsesse koosseisu."AC2015 DREAM TEAM". 1.2.2015. Vaadatud 10.7.2017

2018. aasta maailmameistrivõistluste teises alagrupimängus mängus Mehhiko vastu lõi ta üleminutitel Lõuna-Korea auvärava."Mehhiko võidumarss jätkus ka Lõuna-Korea vastu". sport.err.ee. 23.6.2018. Vaadatud 24.6.2018 Viimases alagrupimängus lõi ta värava valitseva maailmameistri Saksamaa vastu, vormistades Lõuna-Korea 2:0 võidu."Ajalooline põrumine: tiitlikaitsja Saksamaa ei pääsenud alagrupist edasi". 27.6.2018. Vaadatud 30.6.2018

2018. aastal võitis ta Lõuna-Korea võistkonnaga kuldmedali Aasia mängude jalgpalliturniiril.

 Viited 

 Välislingid 

 Profiil Tottenham Hotspuri kodulehel

Kategooria:Lõuna-Korea jalgpallurid
Kategooria:Hamburger SV mängijad
Kategooria:Leverkuseni Bayeri mängijad
Kategooria:Tottenham Hotspur FC mängijad
Kategooria:Bundesliga mängijad
Kategooria:Premier League'i mängijad
Kategooria:Sündinud 1992